พรรคเล็ก ย้ำขอรอฟังการอภิปรายและพร้อมลงมติไม่ไว้วางใจ หากรัฐมนตรีชี้แจงข้อกล่าวหาไม่ชัดเจน
นายแพทย์ระวี มาศฉมาดล ส.ส.บัญชีรายชื่อ พรรคพลังธรรมใหม่ เปิดเผยว่า กลุ่มพรรคเล็กที่อยู่ในพรรคร่วมรัฐบาลมีประมาณ 21 เสียง พร้อมที่จะลงมติไม่ไว้วางใจรัฐมนตรีที่ชี้แจงข้อกล่าวหาไม่ชัดเจน แต่หากรัฐมนตรีชี้แจงชัดเจนก็พร้อมลงมติไว้วางใจ ย้ำว่าการลงมติไม่ไว้วางใจเป็นเรื่องสำคัญและเป็นผลประโยชน์ของประเทศ ประชาชน ไม่ใช่การต่อรองตามที่มีกระแสข่าว แต่เป็นการทำหน้าที่อย่างตรงไปตรงมาและเป็นเอกสิทธิ์ของแต่ละคน พรรคเล็กจึงเห็นร่วมกันว่า ข้อมูลต่างๆ ของฝ่ายค้านและการชี้แจงของรัฐมนตรี เป็นสิ่งสำคัญในการตัดสินใจลงมติ ซึ่งที่ผ่านมาพรรคร่วมฝ่ายค้าน ออกมาระบุว่า มีหลักฐานเด็ดที่จะนำมาอภิปราย จะทำให้รัฐมนตรีหลายคนไม่ได้รับการไว้วางใจในการอภิปรายครั้งนี้ ซึ่งพรรคเล็กยังไม่ทราบว่า จะเป็นข้อมูลที่เด็ดจริงหรือไม่ จึงต้องขอฟังการอภิปรายของฝ่ายค้านก่อน หากฝ่ายค้านมีข้อมูลที่เด็ดจริงและรัฐมนตรีคนใดไม่สามารถชี้แจงข้อกล่าวหาได้อย่างกระจ่างชัดเจนและโปร่งใส ก็ไม่สามารถลงมติสนับสนุนรัฐมนตรีคนนั้นอยู่ในตำแหน่งและทำหน้าที่ต่อไปได้